Αναχώρησε, λίγο μετά τις 17:30 το απόγευμα της Παρασκευής, από το αεροδρόμιο «Ελευθέριος Βενιζέλος», για το Παρίσι, ο πρόεδρος της Γαλλίας, Εμανουέλ Μακρόν, ολοκληρώνοντας τη διήμερη επίσημη επίσκεψή του στην Αθήνα.

Το προεδρικό ζεύγος της Γαλλίας αποχαιρέτισε με θερμό εναγκαλισμό στο αεροδρόμιο ο Πρωθυπουργός Αλέξης Τσίπρας, ο οποίος συνόδευσε τον κ. Μακρόν και τη σύζυγό του, Μπριζίτ, έως την σκάλα του προεδρικού αεροσκάφους.

(Σημειώνουμε ότι σε αυτό επιβιβάστηκε μόνον ο πρόεδρος της Γαλλίας, καθώς η σύζυγός του ακολούθησε με άλλο σκάφος, δέκα λεπτά αργότερα. Στη Γαλλία δεν είναι επίσημος ο θεσμός της Πρώτης Κυρίας…)

Λίγο πριν από την αναχώρηση, όπως έγραψε το protothema.gr, οι Τσίπρας και Μακρόν είχαν κατ’ ιδίαν σύντομη συνομιλία σε αίθουσα του αεροδρομίου. Ακολούθησε ο θερμός τους εναγκαλισμός ενώπιον του φωτογραφικού φακού, με τον πρόεδρο της Γαλλίας να λέει κάτι στο αυτί του έλληνα πρωθυπουργού, σε πολύ φιλικό τόνο.

Είχε προηγηθεί η χειραψία του κ. Τσίπρα με τη Μπριζίτ Μακρόν, στην οποία ο Πρωθυπουργός μίλησε στα Αγγλικά, λέγοντας: «It was a pleasure to see you. I hope to come back to Greece and to see Betty also».

Στη μετάφραση, παρακάμπτοντας τα περί ευχαρίστησης, ας μείνουμε λίγο στο επόμενο: εάν πεις «I hope to come back to Greece», δεν σημαίνει «ελπίζω εσύ να επιστρέψεις», «αλλά ελπίζω να επιστρέψω εγώ».

Συγγνώμη, αποχώρησε ο Πρωθυπουργός και δεν το μάθαμε;

«Goodbye, thank you» ήταν, με χαμόγελο, η απάντηση της κυρίας Μακρόν. Λογικά, κατάλαβε τι εννοούσε, τι ήθελε να πει ο κ. Τσίπρας.

Εμείς ευχαριστούμε, Μπριζίτ. Βασικά, για την κατανόηση…